એરાઈઝ ફાર્માની વિશાળ આધુનિક ઑફિસમાં નિરાલીને જુદી ચેમ્બર આપવામાં આવી. પહેલા દિવસની તેની એન્ટ્રી ધમાકેદાર રહી. મોહક ચહેરો, ઓફ વ્હાઈટ સેલ્ફ ડિઝાઈન્ડ્ કોટનની સાડી, પરફ્યૂમની માદક સુગંધ અને આ વ્યક્તિત્વમાં ઉમેરણ એટલે તેની પ્રભાવી પર્સનાલિટી. વિનાયકે સ્ટાફના કી-પર્સન્સ સાથે તેની ઓળખાણ કરાવી. પહેલા જ દિવસે નિરાલીએ સેલ્સ, માર્કેટિંગ અને પ્રોડક્શન ત્રણેય ડિપાર્ટમેન્ટના મૅનેજરને ચેમ્બરમાં બોલાવ્યા અને જરૃરી માહિતી લીધી. ઉપરાંત મેડિસિન બનાવતી હરીફ કંપનીના સેલિંગના આંકડા પણ જાણી લેવા કહ્યું.